ইসরায়েলের দিমোনায় অবস্থিত গোপন পারমাণবিক রিয়্যাক্টরের এই ছবি লন্ডনের সানডে টাইমস পত্রিকায় ছাপা হয় ১৯৮৬ সালের সেপ্টেম্বর মাসে। দিমোনা রিয়্যাক্টরের নিম্নপদস্থ নিউক্লিয়ার টেকনিশিয়ান মোরদেশাই ভানুনু (Mordechai Vanunu) এই ছবিসহ গোপন নিউক্লিয়ার রিয়্যাক্টরের প্রমাণাদি দেন সানডে টাইমস কর্তৃপক্ষকে। এরপর ইসরায়েলের সিক্রেট সার্ভিস তাঁকে লন্ডন থেকে অপহরণ করে রোম হয়ে ইসরাইলে ফেরত নিয়ে যায়। মরক্কোয় জন্ম নেওয়া ইহুদি পিতার সন্তান ভানুনুর গুপ্তচরবৃত্তির অভিযোগে ১৮ বছর জেলদণ্ড হয়। ১৯৮৬ থেকে ১৯৯৭ এই এগারো বছর তাঁকে বন্দি রাখা হয় ৬ বর্গমিটারের একটি সেলে। গুপ্তচরবৃত্তির অভিযোগের বিপরীতে ১৯৮৭ সালে আশকেলন জেলখানায় বসে I Am Your Spy শিরোনামে নামে একটি কবিতা লিখেছিলেন ভানুনু। উল্লেখ্য, ইসরায়েলের বাণিজ্যিক টেলিভিশন সংস্থা চ্যানেল টু ২০০২ সালের ১৮ জানুয়ারি তারিখে সর্বপ্রথম জনসমক্ষে দিমোনা রিয়্যাক্টরের ভয়াবহতা তুলে ধরে। এরপরও কয়েক বছর কারাগারে কাটাতে হয় ভানুনুকে। নজরবন্দি ভানুনু তাঁর পূর্ণ স্বাধীনতার দাবি জানিয়ে আসছেন। নিচের ছবিটি ১৯৯৯ সালে আদালতে ভানুনুকে হাজির করার দৃশ্য। – বি. স.